SK Úradný vestník Európskej únie C 57/7

Záverečná správa vyšetrovateľa vo veci COMP/38.432 – Profesionálne videonosiče

(podľa článkov 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

(2008/C 57/06)

Návrh rozhodnutia vedie k nasledujúcim pripomienkam:

Úvod

Komisia v máji roku 2002 vykonala inšpekcie v prevádzkach patriacich členom skupín Sony, Fuji a Maxell v piatich členských štátoch. Po týchto inšpekciách boli predložené žiadosti o zhovievavosť a Komisia uskutočnila ďalšie prešetrovania. Komisia dospela k predbežnému záveru, že spoločnosti Fuji, Maxell a Sony prerokovali a uzavreli dohody a/alebo prijali zosúladené postupy v rozpore s článkom 81 Zmluvy o ES a s článkom 53 Dohody o Európskom hospodárskom priestore s cieľom zvýšiť a udržať alebo stabilizovať ceny dvoch formátov profesionálnych videonosičov, Betacam SP a Digital Betacam, v EHP, a že si okrem toho vymieňali informácie v záujme uľahčenia a/alebo monitorovania vykonávania uvedených dohôd a zosúladených postupov, a to minimálne od 23. augusta 1999 a prinajmenšom do 16. mája 2002.

Vyhlásenie o námietkach a lehota na odpovedanie

Komisia dňa 8. marca 2007 začala konanie a prijala vyhlásenie o námietkach („VN“). Adresátmi VN bola spoločnosť Sony France SA a jej materské spoločnosti Sony Europe Holding BV, Sony Corporation (ďalej len pod súhrnným názvom „Sony“), spoločnosť FUJIFILM Recording Media GmbH a jej materské spoločnosti FUJIFILM Corporation a FUJIFILM Holdings Corporation (ďalej len pod súhrnným názvom „Fuji“) a spoločnosť Maxell Europe Limited a jej materská spoločnosť Hitachi Maxell Limited (ďalej len pod súhrnným názvom „Maxell“).

Títo adresáti dostali VN v období od 13. do 16. marca 2007, pričom lehota na odpovedanie bola stanovená na dva mesiace. Na základe ich odôvodnených žiadostí som predĺžila lehotu spoločnosti Fuji do 16. mája 2007 a spoločnosti Sony do 21. mája 2007. Všetky strany odpovedali v stanovenej lehote.

Prístup k spisu

Strany mali prístup k spisu Komisie vo forme CD-ROM-ov, ktoré dostali spolu s VN. Žiadna zo strán sa na mňa neobrátila so žiadnymi pripomienkami týkajúcimi sa prístupu k spisu.

Žiadosť spoločnosti Maxell o zhovievavosť

Spoločnosť Maxell požiadala dňa 10. apríla 2007 o zhovievavosť podľa podmienok oznámenia o zhovievavosti z roku 2002 (1), ktoré bolo zaslané ostatným stranám.

Ústne vypočutie

Ústne vypočutie sa konalo dňa 12. júna 2007. Všetci adresáti VN sa zúčastnili na ústnom vypočutí a predložili svoje stanoviská.

Návrh rozhodnutia

Komisia do návrhu rozhodnutia zahrnula priaznivé posúdenie žiadosti spoločnosti Maxell o zhovievavosť, pričom uviedla, že odpoveď spoločnosti Maxell v značnej miere prispela k potvrdeniu výkladu údajov. Komisia preto rozhodla o znížení pokuty, ktorá by inak bola uložená spoločnosti Maxell.

Návrh rozhodnutia je prvým rozhodnutím Komisie, v ktorom sa uplatňujú usmernenia o pokutách z roku 2006 (2).

Návrh rozhodnutia predložený Komisii obsahuje iba námietky, ku ktorým dostali strany možnosť vyjadriť sa.

Dospela som k záveru, že v danej veci bolo právo zúčastnených strán na vypočutie rešpektované.

V Bruseli 8. novembra 2007 Karen WILLIAMSOVÁ

(1) Ú. v. ES C 45, 19.2.2002, s. 3.

(2) Ú. v. EÚ C 210, 1.9.2006, s. 2.